CELEX: 
Language: mt
Date: 2017-11-16 00:00:00
Title: REGOLAMENT DELEGAT TAL-KUMMISSJONI (UE) .../... li jiffissa tnaqqis b’rata fissa għad-dazju tal-importazzjoni għas-sorgu fi Spanja importat minn pajjiżi terzi

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Sabiex jingħata effett lill-kwoti tariffarji għall-importazzjoni fi Spanja ta’ 2 000 000 tunnellata qamħirrum u 300 000 tunnellata sorgu, kif ukoll lill-kwoti tariffarji għall-importazzjoni fil-Portugall ta’ 500 000 tunnellata qamħirrum, l-Artikolu 185 tar-Regolament (UE) Nru 1308/2013 tal-Parlament Ewropew u tal-Kunsill jagħti lill-Kummissjoni s-setgħa li tadotta atti delegati.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Ġew ikkonsultati d-delegati mill-Istati Membri permezz tal-Laqgħa tal-Grupp ta’ Esperti tal-organizzazzjoni komuni tas-swieq fil-prodotti agrikoli, sabiex sar skambju tal-fehmiet dwar dan l-att u sabiex tqies l-għarfien espert tal-awtoritajiet nazzjonali.
            
            
               3.ELEMENTI ĠURIDIĊI TAL-ATT DELEGAT
            
            
               Abbażi tal-Artikolu 185 tar-Regolament (UE) Nru 1308/2013, l-att delegat jimmira li japplika tnaqqis b’rata fissa tad-dazju tal-importazzjoni għas-sorgu maħsub għall-importazzjoni fi Spanja, u għandu japplika b’mod eċċezzjonali għal perjodu ta’ importazzjoni li jmur lil hinn minn tmiem l-2017, speċifikament sat-28 ta’ Frar 2018, fid-dawl tal-fatt li, minħabba l-limiti ta’ żmien tal-qafas leġiżlattiv biex jadotta att delegat, dan ir-Regolament jista’ jidħol fis-seħħ matul ix-xahar ta’ Diċembru 2017.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 16.11.2017
            
            
               li jiffissa tnaqqis b’rata fissa għad-dazju tal-importazzjoni għas-sorgu fi Spanja importat minn pajjiżi terzi
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007
                  1
               , u b’mod partikulari l-Artikolu 185 tiegħu, 
            
            
               Billi:
            
            
               (1)Fil-kuntest tal-ftehimiet konklużi fiċ-Ċiklu tal-Urugwaj tan-negozjati kummerċjali multilaterali
                  2
               , l-Unjoni ntrabtet li tippermetti lil Spanja timporta kwantità ta’ 300 000 tunnellata sorgu fis-sena.
            
            
               (2)Bejn l-1 ta’ Jannar 2017 u s-7 ta’ Awwissu 2017, 103 967 tunnellata sorgu ġew importati fi Spanja.  Matul dak il-perjodu, id-dazju tal-importazzjoni għas-sorgu kien stipulat fi EUR 0 kull tunnellata, skont ir-Regolament tal-Kummissjoni (UE) Nru 642/2010
                  3
               . Mit-8 ta’ Awwissu 2017, u wara l-introduzzjoni mill-ġdid ta’ dazju tal-importazzjoni ta’ aktar minn żero għas-sorgu skont ir-Regolament (UE) Nru 642/2010, 26 250 tunnellata sorgu ġew importati fi Spanja.
            
            
               (3)Biex jiġi żgurat li l-kwoti tal-importazzjoni jintużaw bis-sħiħ, l-Artikolu 6 tar-Regolament tal-Kummissjoni (KE) Nru 1296/2008
                  4
                jipprevedi li jista’ jiġi applikat tnaqqis għad-dazju tal-importazzjoni ffissat skont ir-Regolament (UE) Nru 642/2010.
            
            
               (4)Meta jitqiesu l-kundizzjonijiet tas-suq tas-sorgu, partikularment il-fatt li l-prezz tas-sorgu fis-suq dinji huwa ogħla minn dak tal-qamħirrum, huwa meħtieġ li jiġi applikat tnaqqis b’rata fissa ta’ 100% għad-dazju tal-importazzjoni ffissat skont ir-Regolament (UE) Nru 642/2010 fir-rigward tal-kwantitajiet ta’ sorgu maħsubin għall-importazzjoni fi Spanja taħt il-kwota tariffarja miftuħa fl-1 ta’ Jannar 2017 skont ir-Regolament (KE) Nru 1296/2008.
            
            
               (5)Fid-dawl tal-limiti ta’ żmien marbutin mal-adozzjoni ta’ att delegat u l-ħtieġa li jkun permess l-użu bis-sħiħ tal-kwota tal-importazzjoni, jixraq li tiġi prevista l-applikazzjoni tat-tnaqqis b’rata fissa għal perjodu li jmur lil hinn mis-sena tal-kwota 2017,
            
         
         
            
               ADOTTAT DAN IR-REGOLAMENT:
            
            
               Artikolu 1
            
            
               Tnaqqis b’rata fissa tad-dazju tal-importazzjoni għas-sorgu, kif imsemmi fl-Artikolu 6 tar-Regolament (KE) Nru 1296/2008, huwa b’dan stabbilit għal 100 % tad-dazju tal-importazzjoni għas-sorgu ffissat skont ir-Regolament (UE) Nru 642/2010. Dan it-tnaqqis għandu japplika għall-bilanċ disponibbli tal-kwantitajiet tas-sorgu maħsub li jiġi importat fi Spanja taħt il-kwota tariffarja miftuħa fl-1 ta’ Jannar 2017 skont ir-Regolament (KE) Nru 1296/2008.
            
            
               Artikolu 2
            
            
               Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu jiskadi fit-28 ta’ Frar 2018.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 16.11.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 347, 20.12.2013, p. 671.
               
               
                  
                     (2)
                  
                        Id-Deċiżjoni tal-Kunsill 94/800/KE tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-ftehim milħuq fiċ-Ċiklu tal-Urugwaj tan-negozjati multilaterali (1986-1994) (ĠU L 336, 23.12.1994, p. 1).
               
               
                  
                     (3)
                  
                        Ir-Regolament tal-Kummissjoni (UE) Nru 642/2010 tal-20 ta’ Lulju 2010 dwar regoli ta’ applikazzjoni għar-Regolament tal-Kunsill (KE) Nru 1234/2007 (ĠU L 187, 21.7.2010, p. 5).
               
               
                  
                     (4)
                  
                        Ir-Regolament tal-Kummissjoni (KE) Nru 1296/2008 tat-18 ta’ Diċembru 2008 dwar regoli dettaljati għall-applikazzjoni ta’ kwoti ta’ tariffi għall-importazzjoni ta’ qamħirrum u sorgu fi Spanja u importazzjoni ta’ qamħirrum fil-Portugall (ĠU L 340, 19.12.2008, p. 57).